別袁席之二首  其一
作者：敖陶孫
朝代：宋

paragraphs: 漏盡有行客，袁侯挽不來。
掉頭緇塵中，胡爲此徘徊。
何處非詩具，螺江如潑醅。
公子亦豈癡，索笑西湖梅。
平生詩書腹，不計簿領材。
噫嗚梁父吟，慷慨新豐杯。
夢作方士鳬，喚杖聽風雷。
何知江東路，瘦馬衝塵埃。
君名在吏部，作吏始此回。
獸弱而弩强，蹙縮生自猜。
自猜固如此，一語須君裁。
王事有靡盬，柴車誰當推。
行矣勿告勞，試身文書堆。